Az Eagles tovább küzd a rájátszásért, a Redskins irányítói el vannak átkozva
A címvédő Philadelphia Eagles 28–13-ra legyőzte a vendég Washington Redskinst a profi amerikaifutball-liga (NFL) alapszakasza 13. játékhetének zárómérkőzésén.
A győztes hazaiaknál az irányító Carson Wentz 306 yardot passzolt, és kiosztott két hatpontos átadást (touchdown) is. Az Eagles sikere azt jelenti, hogy a bajnoknak továbbra is reális esélye van a rájátszásba kerülésre.
A Washington - amely három negyedben nem szerzett pontot az összecsapáson - sorozatban harmadszor kapott ki, a két együttes így hasonló mérleggel, hat győzelemmel és hat vereséggel áll a Nemzeti Főcsoport keleti csoportjának második helyén.
A meccs krónikájához tartozik, hogy a térdszalagszakadást szenvedő Alex Smith után a Redskins második számú irányítója is megsérült. Colt McCoy az első negyedben járt pórul, a hírek szerint szárkapocscsontja tört el, így ebben az idényben már nem számíthat rá a fővárosi gárda.

NFL, 13. játékhét:
Philadelphia Eagles-Washington Redskins 28-13
vasárnap játszották:
Pittsburgh Steelers-Los Angeles Chargers 30-33
Atlanta Falcons-Baltimore Ravens 16-26
Cincinnati Bengals-Denver Broncos 10-24
Detroit Lions-Los Angeles Rams 16-30
Green Bay Packers-Arizona Cardinals 17-20
Houston Texans-Cleveland Browns 29-13
Jacksonville Jaguars-Indianapolis Colts 6-0
Miami Dolphins-Buffalo Bills 21-17
New York Giants-Chicago Bears 30-27 - hosszabbítás után
Tampa Bay Buccaneers-Carolina Panthers 24-17
Oakland Raiders-Kansas City Chiefs 33-40
Tennessee Titans-New York Jets 26-22
New England Patriots-Minnesota Vikings 24-10
Seattle Seahawks-San Francisco 49ers 43-16
csütörtökön játszották:
Dallas Cowboys-New Orleans Saints 13-10
Főoldal NFL Csapat